b'\n_START_ARTICLE_\nVytautas Landsbergis\n_START_SECTION_\nVisuomenin\xc4\x97 ir pedagogin\xc4\x97 veikla\n_START_PARAGRAPH_\nV. Landsbergis\xc2\xa0\xe2\x80\x93 politikas, meno, muzikos, kult\xc5\xabros istorikas, kult\xc5\xabrologas, publicistas ir visuomen\xc4\x97s veik\xc4\x97jas, i\xc5\xa1leid\xc4\x99s apie 30 knyg\xc5\xb3, kuriose i\xc5\xa1 prad\xc5\xbei\xc5\xb3 daugiausiai gvildeno M. K. \xc4\x8ciurlionio k\xc5\xabryb\xc4\x85, o v\xc4\x97lesniais metais\xc2\xa0\xe2\x80\x93 Lietuvos ir tarptautinius politinius klausimus. Yra i\xc5\xa1leid\xc4\x99s poezijos knyg\xc5\xb3 ir atsiminimus. Suredagavo ir i\xc5\xa1leido visus M. K. \xc4\x8ciurlionio k\xc5\xabrinius fortepijonui._NEWLINE_Profesorius V. Landsbergis ilgai buvo Lietuvos kompozitori\xc5\xb3 s\xc4\x85jungos valdybos ir sekretoriato narys, iki \xc5\xa1iol yra M. K. \xc4\x8ciurlionio draugijos pirmininkas ir Lietuvos \xc5\xa1achmat\xc5\xb3 federacijos garb\xc4\x97s pirmininkas._NEWLINE_1952\xc2\xa0m. u\xc5\xbe\xc4\x97m\xc4\x97 tre\xc4\x8di\xc4\x85j\xc4\x85 viet\xc4\x85 Lietuvos \xc5\xa1achmat\xc5\xb3 \xc4\x8dempionate._NEWLINE_1955\xc2\xa0m. baig\xc4\x97 Lietuvos valstybin\xc4\x99 konservatorij\xc4\x85 (Aldonos Dvarionien\xc4\x97s fortepijono klas\xc4\x99)._NEWLINE_Dar studijuodamas (1952\xc2\xa0m.) \xc4\x97m\xc4\x97si pedagoginio darbo ir vert\xc4\x97si juo iki 1990\xc2\xa0m. kovo m\xc4\x97n. D\xc4\x97st\xc4\x97 fortepijon\xc4\x85 Vilniaus M. K. \xc4\x8ciurlionio muzikos mokykloje, Valstybin\xc4\x97je konservatorijoje (1956\xe2\x80\x931963\xc2\xa0m. ir nuo 1974\xc2\xa0m.), jos Klaip\xc4\x97dos fakultete, Vilniaus Pedagoginiame institute (1957\xe2\x80\x931974\xc2\xa0m.)._NEWLINE_1969\xc2\xa0m. apsigyn\xc4\x97 mokslo kandidato disertacij\xc4\x85 \xe2\x80\x9eM. K. \xc4\x8ciurlionio kompozitoriaus k\xc5\xabryba\xe2\x80\x9c._NEWLINE_1975\xc2\xa0m. u\xc5\xbe monografij\xc4\x85 \xe2\x80\x9e\xc4\x8ciurlionio k\xc5\xabryba\xe2\x80\x9c apdovanotas Lietuvos TSR premija._NEWLINE_1978\xe2\x80\x931990\xc2\xa0m.\xc2\xa0\xe2\x80\x93 Lietuvos muzikos akademijos profesorius. VEL redkolegijos narys._NEWLINE_1988\xc2\xa0m. u\xc5\xbe monografij\xc4\x85 \xe2\x80\x9e\xc4\x8ceslovo Sasnausko gyvenimas ir darbai\xe2\x80\x9c antr\xc4\x85 kart\xc4\x85 apdovanotas Lietuvos TSR premija._NEWLINE_1991\xc2\xa0m. tapo \xc4\x8cikagos Lojolos universiteto teis\xc4\x97s garb\xc4\x97s daktaru._NEWLINE_1992\xc2\xa0m. tapo Lietuvos Vytauto Did\xc5\xbeiojo universiteto Kaune filosofijos garb\xc4\x97s daktaru ir Ogdeno Weberio universiteto (JAV) humanitarini\xc5\xb3 moksl\xc5\xb3 daktaru._NEWLINE_1992\xc2\xa0m. nominuotas Yalio universiteto (JAV) teis\xc4\x97s daktaru, ta\xc4\x8diau d\xc4\x97l valstybin\xc4\x97s svarbos reikal\xc5\xb3 negal\xc4\x97jo nuvykti \xc4\xaf suteikimo ceremonij\xc4\x85._NEWLINE_1994\xc2\xa0m. Lietuvos muzikos akademijoje apgyn\xc4\x97 habilituoto daktaro disertacij\xc4\x85 \xe2\x80\x9eM. K. \xc4\x8ciurlionis. Laikas ir turinys\xe2\x80\x9c._NEWLINE_Nuo 1995\xc2\xa0m. yra Tarptautinio M. K. \xc4\x8ciurlionio vargoninink\xc5\xb3 ir pianist\xc5\xb3 konkurso tarybos pirmininkas._NEWLINE_1997\xc2\xa0m. tapo Klaip\xc4\x97dos universiteto garb\xc4\x97s daktaru bei Lietuvi\xc5\xb3 katalik\xc5\xb3 mokslo akademijos akademiku._NEWLINE_1998\xc2\xa0m. tapo Vilniaus Gedimino technikos universiteto garb\xc4\x97s nariu._NEWLINE_2000\xc2\xa0m. tapo Lietuvos teis\xc4\x97s universiteto ir Helsinkio universiteto garb\xc4\x97s daktaru, Kardifo universiteto (JK) garb\xc4\x97s nariu._NEWLINE_2001\xc2\xa0m. tapo Sorbonos universiteto (Pranc\xc5\xabzija) garb\xc4\x97s daktaru._NEWLINE_2003\xc2\xa0m. tapo Lietuvos dail\xc4\x97s akademijos garb\xc4\x97s daktaru.\n_START_SECTION_\nPolitin\xc4\x97 veikla\n_START_PARAGRAPH_\n1988\xc2\xa0m. bir\xc5\xbeelio 3 d. profesorius buvo i\xc5\xa1rinktas \xc4\xaf S\xc4\x85j\xc5\xabd\xc5\xbeio iniciatyvin\xc4\x99 grup\xc4\x99, o S\xc4\x85j\xc5\xabd\xc5\xbeio Steigiamajame suva\xc5\xbeiavime, vykusiame spalio 22-23 d.,\xc2\xa0\xe2\x80\x93 \xc4\xaf jo Seim\xc4\x85 ir Seimo Taryb\xc4\x85._NEWLINE_Nuo 1988\xc2\xa0m. lapkri\xc4\x8dio 25 d. iki 1990\xc2\xa0m. baland\xc5\xbeio 21 d. Vytautas Landsbergis buvo S\xc4\x85j\xc5\xabd\xc5\xbeio Seimo Tarybos pirmininkas, o nuo 1991\xc2\xa0m. gruod\xc5\xbeio 15 d.\xc2\xa0\xe2\x80\x93 S\xc4\x85j\xc5\xabd\xc5\xbeio garb\xc4\x97s pirmininkas._NEWLINE_1989\xc2\xa0m. kovo 26 d. panev\xc4\x97\xc5\xbeie\xc4\x8diai i\xc5\xa1rinko V. Landsberg\xc4\xaf TSRS liaudies deputatu, o 1990\xc2\xa0m. vasario 24 d.\xc2\xa0\xe2\x80\x93 Lietuvos Respublikos Auk\xc5\xa1\xc4\x8diausiosios Tarybos deputatu._NEWLINE_1989\xc2\xa0m. rugpj\xc5\xab\xc4\x8dio 6 d. Gotlando saloje (\xc5\xa0vedija) kartu su Lietuvos ir i\xc5\xa1eivijos atstovais pasira\xc5\xa1\xc4\x97 Gotlando komunikat\xc4\x85, kuriame teigiama, kad \xe2\x80\x9eVis\xc5\xb3 pasaulio lietuvi\xc5\xb3 gyvybinis tikslas yra nepriklausomos Lietuvos valstyb\xc4\x97s atk\xc5\xabrimas\xe2\x80\x9c. Komunikatas suteik\xc4\x97 impuls\xc4\x85 Lietuvos nepriklausomyb\xc4\x97s paskelbimui 1990\xc2\xa0m. kovo 11 d._NEWLINE_1990\xc2\xa0m. kovo 11 d. buvo i\xc5\xa1rinktas Lietuvos Respublikos Auk\xc5\xa1\xc4\x8diausiosios Tarybos pirmininku, vadovavo parlamento sesijai, kurioje t\xc4\x85 dien\xc4\x85 paskelbta atkuriama Lietuvos Respublikos nepriklausomyb\xc4\x97. Pagal Laikin\xc4\x85j\xc4\x85 Konstitucij\xc4\x85 tapo auk\xc5\xa1\xc4\x8diausiu valstyb\xc4\x97s pareig\xc5\xabnu\xc2\xa0\xe2\x80\x93 t. y. valstyb\xc4\x97s vadovu._NEWLINE_1990\xe2\x80\x931992\xc2\xa0m. buvo vienas i\xc5\xa1 Baltijos valstybi\xc5\xb3 Tarybos vadov\xc5\xb3, o 1990\xe2\x80\x931991\xc2\xa0m.\xc2\xa0\xe2\x80\x93 Lietuvos Respublikos Konstitucijos metmen\xc5\xb3 rengimo komisijos pirmininkas. Jam vadovaujant Konstitucijos projektas galutinai parengtas balsavimams 1992\xc2\xa0m. ruden\xc4\xaf ir, pri\xc4\x97mus referendume, Lietuvos Konstitucija jo promulguota bei paskelbta t\xc5\xb3 met\xc5\xb3 lapkri\xc4\x8dio 6 d. Be to, 1990\xe2\x80\x931991\xc2\xa0m. buvo Valstybin\xc4\x97s deryb\xc5\xb3 su TSRS delegacijos pirmininkas. Jo vadovaujama Lietuva atsispyr\xc4\x97 TSRS ekonominei blokadai bei ginkluotam smurtui ir pasiek\xc4\x97 savo atkurtos nepriklausomyb\xc4\x97s tarptautin\xc4\xaf pripa\xc5\xbeinim\xc4\x85, taip pat 1992\xc2\xa0m. susitarim\xc4\x85 su Rusija, kad b\xc5\xabt\xc5\xb3 i\xc5\xa1vesta Rusijos kariuomen\xc4\x97._NEWLINE_Per 1992\xc2\xa0m. spalio-lapkri\xc4\x8dio m\xc4\x97n. rinkimus buvo i\xc5\xa1rinktas Lietuvos Respublikos Seimo nariu ir nuo tada Seimo jungtin\xc4\x97s opozicijos\xc2\xa0\xe2\x80\x93 T\xc4\x97vyn\xc4\x97s Santaros\xc2\xa0\xe2\x80\x93 balsuotu sprendimu veik\xc4\x97 kaip parlamento opozicijos lyderis. Taip pat buvo Lietuvos delegacijos Europos Tarybos Parlamentin\xc4\x97je Asambl\xc4\x97joje bei Lietuvos delegacijos Baltijos Asambl\xc4\x97joje narys._NEWLINE_1993\xc2\xa0m. gegu\xc5\xbe\xc4\x97s 1 d. steigiant Lietuvos konservatori\xc5\xb3 partij\xc4\x85, i\xc5\xa1rinktas jos pirmininku. 1995, 1998 ir 2000\xc2\xa0m. i\xc5\xa1rinktas juo pakartotinai ir \xc4\x97jo \xc5\xa1ias pareigas iki 2003\xc2\xa0m._NEWLINE_1996\xc2\xa0m. v\xc4\x97l i\xc5\xa1rinktas \xc4\xaf Seim\xc4\x85. 1996\xe2\x80\x932000\xc2\xa0m. kadencijos Seimo pirmininkas._NEWLINE_Per 2000\xc2\xa0m. rinkimus ketvirt\xc4\x85 kart\xc4\x85 i\xc5\xa1rinktas Lietuvos parlamento nariu ir iki 2004\xc2\xa0m. v\xc4\x97l dirbo Seimo delegacijose \xc4\xaf Europos Tarybos Parlamentin\xc4\x99 Asambl\xc4\x97j\xc4\x85 ir Baltijos Asambl\xc4\x97j\xc4\x85._NEWLINE_Nuo 2003\xc2\xa0m.\xc2\xa0\xe2\x80\x93 T\xc4\x97vyn\xc4\x97s s\xc4\x85jungos\xe2\x80\x93Lietuvos krik\xc5\xa1\xc4\x8dioni\xc5\xb3 demokrat\xc5\xb3 politikos komiteto pirmininkas, prezidiumo narys._NEWLINE_2003\xe2\x80\x932004\xc2\xa0m. buvo Lietuvos Respublikos Seimo deleguotas Europos Parlamento steb\xc4\x97tojas, o nuo 2004\xc2\xa0m. gegu\xc5\xbe\xc4\x97s 1 d.\xc2\xa0\xe2\x80\x93 visateisis Europos Parlamento narys._NEWLINE_2004\xc2\xa0m. bir\xc5\xbeelio 13 d. i\xc5\xa1rinktas Europos Parlamento nariu. 2009\xc2\xa0m. rinkimuose \xc4\xaf EP i\xc5\xa1rinktas antrai kadencijai.'